REGULAMENTUL (CE) NR. 363/2009 AL COMISIEI
din 4 mai 2009
de modificare a Regulamentului (CE) nr. 1974/2006 de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltarea rurală acordat din Fondul european agricol pentru dezvoltare rurală (FEADR)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (1), în special articolul 91,
întrucât:
(1)
Regulamentul (CE) nr. 1698/2005, care instituie cadrul juridic pentru sprijinul pentru dezvoltare rurală acordat din FEADR în întreaga Comunitate, a fost modificat prin Regulamentul (CE) nr. 74/2009 al Consiliului din 19 ianuarie 2009 de modificare a Regulamentului (CE) nr. 1698/2005 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (2). Drept urmare, Regulamentul (CE) nr. 1974/2006 al Comisiei (3) trebuie completat prin norme de aplicare suplimentare.
(2)
Expirarea sistemului de cote la produsele lactate în temeiul Regulamentului (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (4) necesită eforturi specifice din partea fermierilor producători de lactate. Așadar, este adecvată retragerea, cu efect de la începutul perioadei de programare, a limitării sprijinului pentru investiții acordat fermelor producătoare de lactate, limitare care consta în impunerea condiției ca investițiile să nu ducă la depășirea cotelor de producție alocate fiecărei ferme.
(3)
Regulamentul (CE) nr. 74/2009 a introdus cerința de revizuire a planurilor de strategie națională. Este necesară definirea conținutului minim al acestei revizuiri.
(4)
Datorită importanței priorităților prevăzute la articolul 16a din Regulamentul (CE) nr. 1698/2005, revizuirile programelor de dezvoltare rurală în urma primei aplicări a respectivului articol trebuie considerate ca revizuiri în sensul articolului 19 alineatul (1) din Regulamentul (CE) nr. 1698/2005 și trebuie să facă obiectul unei decizii a Comisiei.
(5)
Regulamentul (CE) nr. 74/2009 a identificat o listă a efectelor potențiale de obținut cu ajutorul acțiunilor legate de prioritățile la care se referă articolul 16a din Regulamentul (CE) nr. 1698/2005. Deoarece această listă nu este exhaustivă, statele membre pot propune efecte potențiale suplimentare de obținut cu ajutorul acțiunilor sus-menționate. Totuși, pentru a garanta coerența cu efectele potențiale deja identificate și cu scopul general de a consolida activitățile legate de noile provocări, opțiunea statelor membre de a propune astfel de efecte potențiale suplimentare trebuie să facă obiectul revizuirii de către Comisie și al avizului Comitetului pentru dezvoltare rurală. Așadar, modificările prin care se introduce un nou efect potențial trebuie să facă obiectul unei decizii a Comisiei.
(6)
Având în vedere numărul mare de cazuri în care revizuirile se referă la o excepție mai puțin importantă de la principiile de demarcare între organizările comune ale piețelor și dezvoltarea rurală și pentru a reduce povara administrativă, Comisia nu trebuie să mai adopte decizii privind revizuirile în cazul unor modificări legate de excepția menționată la articolul 5 alineatul (6) din Regulamentul (CE) nr. 1698/2005. În consecință, această categorie de revizuire trebuie ștearsă din lista de la articolul 7 din Regulamentul (CE) nr. 1974/2006.
(7)
Trebuie specificate conținutul și criteriile planurilor de dezvoltare referitoare la sprijinul pentru exploatațiile aflate în curs de restructurare ca urmare a unei reforme a unei organizări comune a pieței.
(8)
În urma abolirii măsurii de retragere a terenurilor din producția agricolă în conformitate cu Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (5), trebuie adaptate dispozițiile referitoare la această măsură.
(9)
Pentru a facilita realizarea proiectelor de investiții în contextul crizei economice și financiare actuale, plafonul maxim pentru plățile în avans trebuie ridicat în 2009 și 2010.
(10)
Adaptarea dispozițiilor privind ajutoarele de stat pentru anumite măsuri cofinanțate din FEADR și pentru finanțările naționale suplimentare este oportună pentru a clarifica domeniul lor de aplicare și pentru a ține cont de noua măsură privind exploatațiile aflate în curs de restructurare ca urmare a unei reforme a unei organizări comune a pieței introduse de Regulamentul (CE) nr. 74/2009.
(11)
Este necesară definirea formulării „propunere importantă referitoare la modificări” de la articolul 78 litera (f) din Regulamentul (CE) nr. 1698/2005.
(12)
Pentru a permite monitorizarea acțiunilor legate de prioritățile stabilite la articolul 16a din Regulamentul (CE) nr. 1698/2005, trebuie specificați, în funcție de tipul operațiunilor, indicatorii de realizare și obiectivele conexe, care fac parte din Cadrul comun de monitorizare și evaluare prevăzut la articolul 80 din respectivul regulament.
(13)
În programele lor revizuite, statele membre trebuie să furnizeze informații privind tipurile operațiunilor legate de prioritățile menționate la articolul 16a din Regulamentul (CE) nr. 1698/2005, indicând care dintre aceste operațiuni se bazează pe măsuri noi, adică măsuri care nu au fost încă aprobate cu programul de dezvoltare rurală. În plus, trebuie indicată contribuția orientativă din FEADR pentru 2010-2013. În acest scop, trebuie modificate anexele la Regulamentul (CE) nr. 1974/2006.
(14)
Prezentul regulament trebuie să se aplice începând cu 1 ianuarie 2009, pentru a păstra coerența cu data de la care se aplică Regulamentul (CE) nr. 74/2009, completat prin dispozițiile prezentului regulament. Această aplicare retroactivă nu trebuie să încalce principiul certitudinii juridice a beneficiarilor vizați.
(15)
Prin urmare, Regulamentul (CE) nr. 1974/2006 trebuie modificat în consecință.
(16)
Măsurile prevăzute în prezentul regulament sunt conforme cu avizul Comitetului pentru dezvoltare rurală,
ADOPTĂ PREZENTUL REGULAMENT:
Articolul 1
Regulamentul (CE) nr. 1974/2006 se modifică după cum urmează:
1.
La articolul 2, alineatul (3) se înlocuiește cu următorul text:
„(3) Cu excepția sectorului produselor lactate, în cazul în care o organizare comună a pieței, care include scheme de sprijin direct finanțate de Fondul european de garantare agricolă (FEGA), impune restricții de producție sau limite ale sprijinului comunitar la nivelul agricultorilor individuali, al exploatațiilor sau al întreprinderilor de procesare, nicio investiție care ar putea duce la creșterea producției peste restricțiile sau limitele menționate nu poate beneficia de sprijin în temeiul Regulamentului (CE) nr. 1698/2005.”;
2.
Se introduce următorul articol 3a:
„Articolul 3a
Revizuirea planurilor de strategie națională în conformitate cu articolul 12a din Regulamentul (CE) nr. 1698/2005 include și o revizuire a elementelor relevante prevăzute la articolul 11 alineatul (3) din respectivul regulament care sunt legate de prioritățile prevăzute la articolul 16a alineatul (1) din regulamentul menționat și, mai ales, o revizuire a principalelor obiective cuantificate.
Strategia națională identifică cuantumul aproximativ și orientativ al contribuției FEADR menționat la articolul 69 alineatul (5a) din Regulamentul (CE) nr. 1698/2005 și alocat fiecăreia dintre prioritățile prevăzute la articolul 16a alineatul (1) din regulament în statul membru respectiv și conține explicațiile corespunzătoare referitoare la alocare.”;
3.
La articolul 5 alineatul (1), primul paragraf se înlocuiește cu următorul text:
„Conținutul programelor de dezvoltare rurală, menționat la articolele 16 și 16a din Regulamentul (CE) nr. 1698/2005, se stabilește în conformitate cu anexa II la prezentul regulament.”;
4.
La articolul 7, alineatul (1) se modifică după cum urmează:
(a)
litera (d) se înlocuiește cu următorul text:
„(d)
revizuirea se referă la prima aplicare a articolului 16a din Regulamentul (CE) nr. 1698/2005;”;
(b)
se adaugă următoarea literă:
„(e)
revizuirea introduce un efect potențial suplimentar, nemenționat în anexa II la Regulamentul (CE) nr. 1698/2005, legat de prioritățile menționate la articolul 16a din același regulament.”;
5.
La articolul 9, alineatul (1) se înlocuiește cu următorul text:
„(1) Modificările programelor de către statele membre, prevăzute la articolul 6 alineatul (1) litera (c), pot implica modificarea defalcării financiare pentru fiecare măsură în cadrul aceleiași axe, precum și modificări de altă natură decât financiară, cum ar fi introducerea de noi măsuri și tipuri de operațiuni, retragerea măsurilor și a tipurilor de operațiuni existente, modificări legate de excepția menționată la articolul 5 alineatul 6 din Regulamentul (CE) nr. 1698/2005 sau introducerea de descrieri și informații privind măsurile care fac parte deja din program.”;
6.
Se introduce următorul articol 24a:
„Articolul 24a
Planul de dezvoltare menționat la articolul 35a din Regulamentul (CE) nr. 1698/2005:
(a)
descrie principalele aspecte ale restructurării prevăzute, inclusiv diversificarea în afara activităților agricole;
(b)
identifică obiective specifice.”;
7.
La articolul 27 alineatul (6), primul paragraf se elimină.
8.
La articolul 46 se adaugă următorul paragraf:
„Prezentul articol se aplică și angajamentelor vizate de abolirea măsurii de retragere a terenurilor din producția agricolă în urma intrării în vigoare a Regulamentului (CE) nr. 73/2009. La cererea beneficiarului, pot fi permise și ajustări ale unor astfel de angajamente dacă nu este prevăzută nicio clauză de revizuire.”;
9.
La articolul 56 alineatul (2) primul paragraf se adaugă următoarea teză:
„În cazul investițiilor în legătură cu care decizia individuală de acordare a sprijinului este luată în 2009 sau în 2010, cuantumul avansurilor poate crește cu până la 50 % din ajutorul public legat de investiția respectivă.”;
10.
La articolul 57, alineatul (2) se înlocuiește cu următorul text:
„(2) Programele de dezvoltare rurală pot acoperi plăți efectuate de statele membre pentru dezvoltare rurală, care nu se încadrează în domeniul de aplicare al articolului 36 din tratat, în favoarea unor măsuri în temeiul articolelor 25, 43-49 și 52 din Regulamentul (CE) nr. 1698/2005 și a unor operațiuni reglementate de măsurile prevăzute la articolele 21, 24, 28, 29, 30 și 35a din regulamentul menționat sau finanțări naționale suplimentare, care nu se încadrează în domeniul de aplicare al articolului 36 din tratat, în favoarea măsurilor în temeiul articolelor 25, 27, 43-49 și 52 din Regulamentul (CE) nr. 1698/2005 și a unor operațiuni reglementate de măsurile prevăzute la articolele 21, 24, 28, 29, 30 și 35a din regulamentul menționat doar dacă ajutoarele de stat sunt identificate în conformitate cu punctul 9.B din anexa II la prezentul regulament.”;
11.
În secțiunea 4 „Monitorizare și evaluare” se introduce următorul articol 59a:
„Articolul 59a
În sensul articolului 78 litera (f) din Regulamentul (CE) nr. 1698/2005, «propuneri importante referitoare la modificări» include modificările în cazul cărora este obligatorie o decizie a Comisiei și modificările menționate la articolul 9 alineatul (1) din regulament, dar nu cuprinde modificările legate de excepția menționată la articolul 5 alineatul (6) din Regulamentul (CE) nr. 1698/2005 și descrierile și informațiile privind măsurile care fac parte deja din program.”
12.
La articolul 62 alineatul (1) se adaugă următorul paragraf:
„Pentru măsurile care conțin tipuri de operațiuni în conformitate cu dispozițiile articolului 16a din Regulamentul (CE) nr. 1698/2005, indicatorii de realizare și obiectivele orientative pentru indicatorii de realizare se defalchează pe tipuri de operațiuni.”;
13.
La articolul 63 alineatul (8), primul paragraf se înlocuiește cu următorul text:
„În cazuri de forță majoră sau de împrejurări excepționale și, în special, de funcționare defectuoasă a sistemului sau de probleme care afectează continuitatea conexiunii, statul membru poate transmite documentele Comisiei în formă imprimată sau prin alte mijloace electronice adecvate. În cazul transmiterii documentelor în formă imprimată sau prin alte mijloace electronice este obligatorie notificarea prealabilă a Comisiei.”;
14.
Anexele I, II, VII și VIII se modifică în conformitate cu anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2009. Cu toate acestea, articolul 1 punctul 1 se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 mai 2009.